b'\n_START_ARTICLE_\n\xc4\x8ca\xc5\xa1a nesmrtnosti\n_START_PARAGRAPH_\nVelenjica-\xc4\x8da\xc5\xa1a nesmrtnosti je  vseslovenska knji\xc5\xbeevna nagrada za vrhunski desetletni slovenski pesni\xc5\xa1ki opus v 21. stoletju. Prvi\xc4\x8d je bila podeljena leta 2006 v pozdrav svetovnemu dnevu poezije 21. marca, od leta 2008 pa jo Velenjska knji\xc5\xbena fundacija podeljuje na literarno-umetni\xc5\xa1ki prireditvi Akademija Poeti\xc4\x8dna Slovenija v Velenju v sklopu programa pesni\xc5\xa1kega festivala Mednarodni Lirikonfest. _NEWLINE_Nagrada je podeljena slovenskemu pesniku/pesnici, ki ima izdani najmanj dve pesni\xc5\xa1ki zbirki za odrasle v zadnjih desetih letih in v tem obdobju najmanj en samostojno objavljen knji\xc5\xbeevni prevod svoje poezije/pesni\xc5\xa1ke zbirke v tujini (od leta 2019 dodatno merilo). Strokovno-umetni\xc5\xa1ki sosvet organizatorja vsako leto 21. marca (ob svetovnem dnevu poezije) za nagrado \xc5\xa1ir\xc5\xa1e in o\xc5\xbeje (za dvoletno obdobje) nominira 21 slovenskih pesnikov/pesnic. Ti morajo imeti predhodno oz. v letu nominacije v festivalni antologiji Rp. Lirikon21 najmanj eno objavo v obsegu "sto izvirnih verzov". Pri izboru nagrajenca sosvet za nagrado vrednoti tudi avtorjevo celovito osebnostno dr\xc5\xbeo. Isti pesnik jo lahko dobi le enkrat (izjemoma dvakrat za vrhunske pesni\xc5\xa1ke opuse v novih desetletjih)._NEWLINE_V letih 2006/2007 je bila festivalna nagrada \xc4\x8dastna, med letoma 2009 in 2011 tudi denarna (s sofinanciranjem Mestne ob\xc4\x8dine Velenje in Ministrstva za kulturo oz. Javne agencije za knjigo Republike Slovenije) ter od leta 2012 do 2018 \xc4\x8dastna. Nagrada je vseskozi izkazana s festivalno listino in nagradnim umetni\xc5\xa1kim kipom, stvaritvijo akad. kiparja Jurija Smoleta. Od 2013/2014 do 2018/2019 je nagrado pospremila knji\xc5\xbena izdaja 50 izbranih pesmi iz nagrajen\xc4\x8devega desetletnega pesni\xc5\xa1kega opusa v 21. stoletju. Od leta 2019 je nagrada ponovno tudi denarna (3000 EUR), vklju\xc4\x8dno z nagradnim um. kipom.'